b'\n_START_ARTICLE_\nLoka pri \xc5\xbdusmu\n_START_SECTION_\nLega\n_START_PARAGRAPH_\nLoka pri \xc5\xbdusmu je razlo\xc5\xbeeno naselje z gru\xc4\x8dastim jedrom na Kozjanskem ob sti\xc4\x8di\xc5\xa1\xc4\x8du cest proti \xc5\xa0entjurju in Celju, ter Pod\xc4\x8detrtku in Kozjem. Naselje le\xc5\xbei v dolini ob soto\xc4\x8dju Dolgega in Tinskega potoka. Naselje sestavlja  osem zaselkov: Drnovce, Javor\xc5\xa1ica, Osle\xc5\xa1ica, Podvrh, Primo\xc5\xbeno, Rudnica, Zavre\xc4\x8dnica in \xc5\xbdamerk, ki se razprostirajo na pobo\xc4\x8djih Velike Ko\xc5\xa1nice, Ple\xc5\xa1ivca in Rudnice.\n_START_SECTION_\nZgodovina\n_START_PARAGRAPH_\nV za\xc4\x8detku 19. stoletja je tu Johann Friedrich postavil gla\xc5\xbeuto, pozneje spremenjeno v kopitarno. Tu je deloval tudi mlin. Zdaj je v kraju manj\xc5\xa1i kemi\xc4\x8dni obrat celjskega Aera. V Loki pri \xc5\xbdusmu imajo trgovino, gosti\xc5\xa1\xc4\x8de, po\xc5\xa1to, gasilski dom, ter \xc5\xa1olo z vrtcem in telovadnico.\n_START_SECTION_\nArheologija\n_START_PARAGRAPH_\nNad zaselkom \xc5\xbdamrek le\xc5\xbei arheolo\xc5\xa1ko obmo\xc4\x8dje Tinje. Zajema ve\xc4\x8d ledin z arheolo\xc5\xa1kimi najdbami (V ri\xc5\xbei, Stari grad, Britof). Za\xc5\xa1\xc4\x8ditna izkopavanja in sondiranja izvedena 1980 in 1981 so odkrila sledove poznoanti\xc4\x8dne utrjene naselbine velikosti okoli 200x300 m, ki zajema vrh gri\xc4\x8da z ru\xc5\xa1evinami srednjeve\xc5\xa1kega gradi\xc4\x8da Salburga in velik del ju\xc5\xbenega pobo\xc4\x8dja. Na vzhodni pristopni strani je bila naselbina zavarovana z dvema jarkoma, na drugih straneh pa zavarovana z naravno strmino. Pri gradnji ceste je bilo odkritih sedem lesenih deloma po\xc5\xa1kodovanih stavb, ki so bile postavljene na ozkih terasah, vsekanih v strmo pobo\xc4\x8dje. Le domnevni kultni objekt v jugovzhodnem delu naselbine je bil zidan. Med poznoanti\xc4\x8dnimi najdbami je pomemben depo \xc5\xbeeleznega orodja iz konca 6. stoletja. Nekateri zna\xc4\x8dilni kosi keramike ka\xc5\xbeejo, da je bila postojanka poseljena tudi v slovanskem obdobju. Zunaj naselbine so odkrili sledove grobi\xc5\xa1\xc4\x8d. Posebno pomembna sta dva sarkofaga, mlaj\xc5\xa1i je okra\xc5\xa1en s kri\xc5\xbeem.'